Charles Maung Bo

Mons. Charles Maung kardinál Bo SDB (* 29. október 1948, Monhla, Mjanmarsko) je mjanmarský rímskokatolícky kňaz, biskup a kardinál. Od 7. júna 2003 je arcibiskup metropolita arcidiecézy Rangún. Pápež František ho v roku 2015 vymenoval za kardinála.

 Životopis 
Narodil sa 29. októbra 1948 v dedine Monhla v okrese Shwebo v regióne Sagaing v Mjanmarsku rodičom Johnovi a Juliane Aye Tin. Bol pokrstený menom Charles, pretože svätý Karol Boromejský je jeho patrónom. Jeho otec – farmár zomrel keď mal dva roky. Následne ho jeho miestny farár Don Luwi učil katechizmus vo veku od piatich do siedmich rokov. Bol poslaný do internátnej školy vedenej saleziánmi v Mandalay, kde sa učil filozofiu a teológiu u otca Giacomina Fortuanta. V rokoch 1962 až 1976 študoval na Nazaretskom aspirantáte, saleziánskom seminári, v dedine Anisakan neďaleko Maymyo (dnes Pyin Oo Lwin).

 Kňaz 
Za kňaza bol vysvätený 9. apríla 1976 rádu saleziánov Dona Bosca. V roku 1986 bol menovaný za prefekta diecézy Lashio.

 Biskup 
Dňa 7. júla 1990 ho pápež Ján Pavol II. menoval diecéznym biskupom diecézy Lashia. Biskupské svätenie prijal 16. decembra. Hlavným svätiteľom bol arcibiskup Alphonse U Than Aung. Spolusvätiteľmi boli biskupi Abraham Than a Paul Zingtung Grawng. Túto funkciu vykonával do 13. marca 1996, kedy sa stal biskupom diecézy Pathein.

17. marca 2001 ho pápež Ján Pavol II. vymenoval za člena Pápežskej rady pre medzináboženský dialóg. Dňa 24. mája 2003 pápež Ján Pavol II. ho vymenoval za arcibiskupa arcidiecézy Rangún. Dňa 15. mája 2003 bol ustanovený metropolitným arcibiskupom arcidiecézy Rangún. Dňa 17. januára 2009 ho pápež Benedikt XVI. vymenoval za člena Pápežskej rady pre kultúru.

 Kardinál 
Vatikán 11. decembra 2014 oznámil, že noví kardináli budú vymenovaní na konzistóriu 14. februára 2015. 4. januára 2015 pápež František oznámil mená 20 kardinálov, vrátane 15, ktorí mali menej ako 80 rokov. Na tomto konzistóriu bol vymenovaný za kardinála – kňaza s titulárnym kostolom Sant’Ireneo a Centocelle.

V júli 2018 ho pápež František vymenoval za delegáta na Synodu biskupov o mládeži, viere a rozlišovaní povolania. Na jeseň roku 2018 bol zvolený na trojročné funkčné obdobie za predsedu Federácie ázijských biskupských konferencií. Zúčastnil sa pápežského konkláve v roku 2025 po smrti pápeža Františka 21. apríla na ktorom bol zvolený pápež Lev XIV. vlastným menom Robert Francis Prevost.

 Členstvo 
Je členom nasledujúcich organizácií Rímskej kúrie:
 Kongregácia pre inštitúty zasväteného života a spoločnosti apoštolského života (od roku 2015)
 Kongregácia pre Boží kult a disciplínu sviatostí (od roku 2022)
 Dikastérium pre komunikáciu (od roku 2016)

 Referencie 

 Pozri aj 
 Zoznam žijúcich kardinálov
 Zoznam kardinálov vymenovaných pápežom Františkom

 Iné projekty 

 Zdroj 

Kategória:Mjanmarskí kardináli
Kategória:Rímskokatolícki arcibiskupi
Kategória:Saleziáni